DSB, Banedanmark og Køge Kommune har fredag eftermiddag løftet sløret for den kommende Køge Nord Station på den kommende højhastighedsbane mellem København og Ringsted: Den skal tegnes af de danske arkitektfirmaer COBE og Dissing + Weitling i samarbejde med ingeniørhuset Cowi.

Og den nye station bliver en af Danmarks mest spektakulære. Den skal nemlig sammenbinde S-toget, som ligger øst for Køge Bugt-motorvejen, og den nye Ringsted-bane vest for motorvejen.

Derfor får stationen en 225 meter lang kombineret gangbro og ventesal med udsigt over det østsjællandske landskab. Motorvejen har dobbeltnavnet E20 og E47, og lidt syd for den kommende station deler den sig - E20 drejer mod vest til Odense og Jylland, mens E47 fortsætter mod syd.

Stationen står efter planerne færdig i slutningen af 2018, og borgmester Flemming Christensen (K) og det øvrige byråd håber, at den kan rykke Køge mentalt tættere på hovedstaden - og sætte yderligere styrke på købstadens medvind. Køge vandt det store regionale slagsmål om et supersygehus, har omfattende byudvikling med Køge Kyst-projektet i centrum og ved havnen - og har samtidig pæn succes med sit store transportcenter tæt ved motorvejen og den kommende Køge N-station.

"Vi har tegnet et symbol på den udvikling, Køge som by i gennemgår i disse år. En udvikling, der vil blive materialiseret i broen og dens anlæg, der ud over at være det trafikale midtpunkt i regionen også vil være et markant vartegn for området," siger Dan Stubbergaard, indehaver og kreativ direktør i COBE.

Køge skal dog slås eller forhandle nærmere med DSB det næste par år. Byen har nemlig en interesse i hyppige stop for de regionale og internationale tog, så pendlerrejsetiden til København bliver stort set halveret. Derimod vil DSB nok have færre stop, som er lig med afbrydelser og længere rejsetid for de mange rejsende, der ikke skal af eller på i Køge.

Under alle omstændigheder var beslutningen om at lægge Ringsted-banen over Køge med en ekstra station dér en appelsin i købstadens turban. Selv med få stop for togene på højhastighedsbanen får kommunen med den kæmpe station et ekstra stop på s-togslinjen og vil byudvikle store åbne arealer ved den kommende langstrakte station.

Sidste sommer udpegede flere eksperter over for Berlingske Business Køge som et af de steder, hvor boligpriserne kan få et ekstra løft i kraft af store trafikinvesteringer - "et kvantespring for Køge" kaldte en ekspert planerne om den store station.

Trioen COBE, Dissing + Weitling og Cowi vandt finalen i konkurrencen om Køge Nord foran et japansk og et fransk rådgiverhold samt de danske arkitekter Gottlieb Paludan.